SKRIFTLIG FORESPØRGSEL E-0563/02

af Concepció Ferrer (PPE-DE) til Kommissionen

(28. februar 2002)

Om: Undersøgelse af virkningerne for den europæiske tekstilindustri af Kinas indtræden i WTO

Kinas indtræden i WTO vil være en impuls for verdensøkonomien. Kina har for nylig iværksat en handelsoffensiv over for Sydøstasien for at få fuldt udbytte af sin tiltrædelse af Verdenshandelsorganisationen. Kina og Indien har for kun to uger siden forsøgt at styrke deres indbyrdes forbindelser og at samarbejde gennem indgåelse af en frihandelsaftale. Der er også i samme øjemed indledt samtaler med Hongkong.

Har Kommissionen foretaget eller agter den at foretage undersøgelser af virkningerne af Kinas indtræden i WTO for virksomhederne i Europa, især for tekstilindustrien?

Svar afgivet på Kommissionens vegne af Pascal Lamy

(12. april 2002)

Det er meget svært at sige med nøjagtighed, hvor store de samlede virkninger af Kinas indtræden i Verdenshandelsorganisationen (WTO) bliver for Fællesskabet, dels på grund af rækkevidden af de forpligtelser, som Kina har indgået i forbindelse med tiltrædelsen, dels på grund af de systemmæssige forandringer, som tiltrædelsen vil medføre i landet.

Kinas forpligtelser udgør samlet set en omfattende markedsliberaliseringspakke, der både omfatter særlige handelshindringer og systemmæssige spørgsmål, og som vedrører lige fra toldnedsættelser og gradvis afvikling af toldkontingenter til liberalisering af servicesektoren og afskaffelse af restriktioner for udenlandske investeringer. Det skal navnlig bemærkes, at Kinas handelsordning bliver betydelig mere liberal end, hvad der er tilfældet for de fleste nuværende WTO-medlemmer på tilsvarende udviklingsniveau.

Kinas tiltrædelse vil derfor give EU-virksomheder bedre eksport- og investeringsmuligheder, og Kinas forpligtelser svarer i høj grad til EU-industriens prioriteringer. Generelle undersøgelser viser, at de samlede virkninger for EU vil være positive [f.eks.: Ianchovichina, Elena, og Will Martin, Trade Liberalization in China's Accession to the World Trade Organization, Washington: Verdensbanken, juni 2001].

Kinas faktiske gennemførelse af sine WTO-forpligtelser vil blive fulgt nøje af Kommissionen i samarbejde med alle de berørte aktører på den europæiske side. Spørgsmål, der opstår i forbindelse med gennemførelsen, vil både blive taget op i bilaterale kontakter med de kinesiske myndigheder og inden for rammerne af den overgangs-undersøgelsesmekanisme, som WTO har oprettet med særligt henblik på at overvåge de første ti år af Kinas medlemsskab af WTO.

En af Kommissionens målsætninger i forbindelse med tiltrædelsesforhandlingerne var også at støtte Kinas integrering i verdensøkonomien og i regionen med henblik på at fremme landets stabilitet og udvikling. Kommissionen følger derfor nøje den aktuelle debat i Asien vedrørende de frihandelsinitiativer, som det ærede medlem henviser til, og den undersøger ligeledes, om disse initiativer er i overensstemmelse med WTO's kriterier.

På den anden side indebærer Kinas tiltrædelse ikke nogen væsentlige nye forpligtelser for EU, bortset fra den gradvise afvikling frem til år 2005 af de særlige kvantitative restriktioner, der er fastsat for Kina (hvilket vil ske sideløbende med den gradvise afvikling af Kinas eget kontingent). Dette gælder for de tre industrivarer, for hvis vedkommende EU stadig benytter kvoter over for Kina, nemlig fodtøj, keramiske genstande til levnedsmidler og genstande af porcelæn til levnedsmidler, og for EU's tilbageværende tekstilkontingenter, der skal afvikles, eftersom Kina falder ind under de almindelige regler i aftalen om tekstilvarer og beklædningsgenstande, der indebærer en afskaffelse af samtlige kontingenter inden udgangen af 2004. Umiddelbart efter tiltrædelsen tilbød EU Kina integration i overensstemmelse med fase 2 og 3 i aftalen. Derved blev nogle af restriktionerne liberaliseret, og der indrømmedes tilsvarende øgede vækstrater for de tilbageværende kontingenter. Fra og med 2002 er i alt 39 tekstilvarer og beklædningsgenstande omfattet af restriktioner.

Frem til udgangen af 2004 vil følgerne af tiltrædelsen for Kinas eksport til EU være begrænsede, eftersom vækstraten i kontingenterne er lav og kun vil stige marginalt i denne periode. Efter 2005 er det imidlertid muligt, set på baggrund af Kinas tidligere meget store kontingentudnyttelse, at kinesiske virksomheder vil kunne drage betydelig handelsmæssig fordel af de øgede muligheder for eksport til EU's marked, enten direkte eller ved at fortrænge andre landets eksport. I sidstnævnte tilfælde ville konsekvenserne for EU's marked naturligvis blive mindre mærkbare.

Kommissionen vil inden for den nærmeste fremtid indlede en undersøgelse af, hvilke politiske følger handelsliberaliseringen i 2005 vil få for såvel EU's tekstil- og beklædningsgenstandsindustri som EU's handel med disse varer. Som led i denne undersøgelse vil der blive set nærmere på konsekvenserne af afskaffelsen af kontingenterne for tekstilvarer og beklædningsgenstande over for Kina.